text: Chauffør snuppet 11 gange i at køre lastbil uden kørekort 
  19 december 2017 kl. 07.45
  En 40-årig mand fra Horsens-området er blevet idømt betinget fængsel, samfundstjeneste og en bøde for i 11 tilfælde at have kørt lastbil, selvom han var frakendt sit kørekort.
  Den 40-årig mand fra Horsens-området blev mandag ved retten i Horsens idømt fire måneders betinget fængsel med vilkår om 100 timers samfundstjeneste og en tillægsbøde på 12.000 kr. for i 11 tilfælde fra februar til marts 2017 at have kørt lastbil, til trods for at han var frakendt sit kørekort.
  Det er ikke første gang den 40-årige har kørt uden kørekort.
  Tilbage i februar blev han idømt en fængselsstraf på 8 måneder, hvoraf de 2 måneder skulle afsones. De resterende seks måneder blev gjort betinget under forudsætning af, at den 40-årige udførte 120 timers samfundstjeneste.
  Den 40-årige modtog dommen.
  